text: Knivstikker har tidligere angrebet med en motorsav
  28 november 2014 kl. 17.23
  Den 32-årige mand, der sidder varetægtsfængslet efter at have knivstukket en anden mand på et værtshus i Vejle, har også brugt en motorsav til et overfald.
  Han er velkendt af politiet, den 32-årige mand, der sent lørdag for en uge siden stak en 54-årig med en kniv på værtshuset Lumskebugten i Vejle.
  Han har et langt synderegister, skriver Vejle Amts Folkeblad.
  Mest dramatisk er en episode, hvor han bevæbnet med en tændt motorsav sammen med en kammerat, der havde en hammer, overfaldt en tredje mand.
  Ofret blev hårdt kvæstet og har i dag mén i form af bl.a. følelsesløshed i hovedet og i en hånd og adskillige ar i ansigtet, på brystet og på hænderne.
  